Pabremenio akmuo
Pabremenio akmuo – stambus riedulys, stūksantis Šilalės rajone, Pabremenio kaime (Upynos sen.), 2 km į šiaurės vakarus nuo Vytogalos kaimo (lakūno S. Girėno tėviškės), šalia kelio  4504  Skaudvilė–Upyna–Balsiai . Akmuo yra valstybinės reikšmės geologinio paveldo objektas, paskelbtas valstybės saugomu 1987 m. Paminklinis riedulys stūkso pakelėje, lygioje, atviroje vietovėje. Sovietmečiu papildė riboženklius tarp buvusių Upynos kolūkio ir Obelijos tarybinio ūkio žemių ribos. Šalia akmens, 2 m į kelio pusę, ant betoninio pamato stovėjo stulpas su Upynos kolūkio pavadinimu. Kitapus minėto kelio ties kryžkele, buvo pastatytas dvistiebis stulpas su stogeliu ir su Obelijos tarybinio ūkio pavadinimu. Šalia Pabremenio akmens stovi vienas iš „žaliųjų kryžių“ – tokių Lietuvoje pristatyta per ūkininkų protesto akciją 2019 m.